Document ID: /roh_data/filtered/fineweb-2-filterrobots_roh.jsonl.gz/51739

Il schurnalist grischun Hermann Schlapp, anteriur schefredactur da la «Tagesschau» da la televisiun svizra è mort. El saja mort la gievgia passada en la vegliadetgna da 86 onns, ha sia famiglia communitgà. Avant ses engaschi tar la televisiun ha Hermann Schlapp rapportà durant set onns da la citad tudestga Bonn per radio e gasettas. Dal 1979 fin il 1982 ha el lura manà la Tagesschau. Suenter è el anc stà plirs onns schefredactur da la gasetta lucernaisa «Vaterland».
Lura ha el lavurà sco cussegliader da medias ed en la scolaziun da schurnalists. Schlapp ha gì incumbensas tar il center da scolaziun da medias a Lucerna ed a l'universitad da Friburg. Il Grischun ha era scrit plirs cudeschs, «Einstieg in den Journalismus» vala sco ovra da standard.